
На основу члана 138. став 1. Устава Републике Србије
 и члана 37. Закона о Заштитнику грађана
, у испитном поступку контроле законитости и правилности рада Регулаторног тела за електронске комуникације и поштанске услуге, покренутом по притужби притужиоца АА из …, Заштитник грађана је сачинио
ИЗВЕШТАЈ О СЛУЧАЈУ СА ПРЕПОРУКАМА
Заштитнику грађана се обратио притужилац АА из …, притужбом на рад Регулаторног тела за електронске комуникације и поштанске услуге (РАТЕЛ). Притужилац је навео да се 06. 09. 2025. године обратио РАТЕЛУ, преко интернет шалтера, приговором (захтевом за вансудско решавање спора) на рад оператора у области електронских комуникација (SBB). РАТЕЛ је електронским путем 12. 09. 2025. годне обавестио притужиоца да је приговор ушао у процес обраде и о броју под којим је заведен. Притужилац истиче да му након тога није достављенo ни једно обавештење o поступању, нити одлука.
Заштитник грађана је закључком 3912-1593/25, дел. бр. 36035 од 19. 12. 2025. године покренуо испитни поступак оцене законитости и правилности рада Регулаторног тела за електронске комуникације и поштанске услуге.
Регулаторно тело за електронске комуникације и поштанске услуге се актом дел. бр. …/25-1 од 12. 01. 2026. године изјаснило да је притужилац 06. 09. 2026. године поднео приговор (захтев за вансудско решавање спора), који је актом регулатора дел. бр. …/25-3  од 05. 11. 2025. године упућен пружаоцу услуге ради изјашњења. Наведено је да је одговор пружаоца услуге бр. …/2025 од 28. 11. 2025. године Регулатор проследио притужиоцу на изјашњење на основу чл. 8. Правилника о поступку вансудског решавања спора пред Регулаторним телом за електронске комуникације и поштанске услуге („Службени гласник РС“, бр. 58/24). Истакнуто је да се притужилац поднеском 15. 12. 2025. године није сагласио са одговором пружаоца услуге, те да ће регулатор наставити да води поступак. Регулаторно тело за електронске комуникације и поштанске услуге је у изјашњењу Заштитнику грађана истакло да је у протеклом периоду било суочено са изузетно великим бројем предмета у поступцима вансудског решавања спора између крајњих корисника и пружалаца услуга - око 7000 захтева са 6 запослених у Групи за заштиту корисника, због чега није у могућности да поступа у очекиваном времену.
Како у прописаном року Регулатор није донео одлуку, нити се из достављене документације и поднесака притужиоца могло закључити да је у случају сложенисти предмета спора поступио у складу са Законом о електронским комуникацијама и обавестио стране у спору о продужетку рока и предузео даље активности у циљу доношења одлуке, Заштитник грађана је од Регулатора затражио додатно изјашњење
.
Регулаторно тело за електронске комуникације и поштанске услуге се актом дел. бр. …/25-3 од 14. 04. 2026. године изјаснило да је 04. 02. 2026. године пружаоцу услуге упутило захтев за додатно изјашњење; да је изјашњење пружаоца услуге бр. …/2026 од 19. 02. 2026. године прослеђено притужиоцу 31. 03. 2026. године. Указано је да је након изјашњења притужиоца од 07. 04. 2026. године, у циљу коначног разрешења спорне ситуације Регулатор дана 08. 04. 2026. године упутио пружаоцу услуге захтев за додатно изјашњење, као и да ће у складу са прописима наставити да води поступак док се не стекну услови да се донесе мериторна одлука која ће бити достављена и Заштитнику грађана. На захтев Заштитника грађана
, Регулатор је актом дел. бр. …/25-5 од 18. 06. 2026. године указао да је изјашњење пружаоца услуге од 24. 04. 2026. године доставио у прилогу акта бр. …/25-15 од 14. 05. 2026. године крајњем кориснику-притужиоцу на изјашњење, који се није сагласио, те је Регулатор затражио од пружаоца услуге захтев за додатно изјашњење бр. …/25-17 од 17. 06. 2026. године којим је затражено достављање доказа о решавању проблема крајњег корисника. Истакнуто је да се због недостатка материјалних доказа  нису стекли услови за мериторно одлучивање у овој управној ствари, те да ће Регулатор наставити да води поступак вандудског решавања конкретног спора док се не стекну услови да се донесе мериторна одлука о чему ће бити достављено обавештење.
***

Чланом 137. ст. 3. Устава Републике Србије прописано је да се јавна овлашћења могу законом поверити и посебним органима преко којих се остварује регулаторна функција у појединим областима или делатностима.
Законом о електронским комуникацијама
 прописано је да је Рулатор
, основан овим законом, независна регулаторна организација која врши јавна овлашћења у циљу ефикасног спровођења утврђене политике у области електронских комуникација, обезбеђивања конкуренције, развоја тржишта електронских комуникација и заштите интереса крајњих корисника, у складу са одредбама овог закона и прописа донетих на основу њега као и јавна овлашћења у циљу регулисања тржишта поштанских услуга у складу са посебним законом којим се уређују поштанске услуге (чл. 8. ст. 1).
Чл. 9. ст 1. т. 18) Закона о електронским комуникацијама прописано је да Регулатор, у складу са законом спроводи вансудско решавање спорова између пружаоца услуга и крајњих корисника. Сходно одредби чл. 9. ст. 2. наведени посао Регулатор обавља као поверен посао.
Чланом 24. ст. 1-3. Закона о електронским комуникацијама прописано је да Регулатор, у складу са законом, на захтев заинтересоване стране или по службеној дужности, о правима и обавезама привредних субјеката и корисника из овог закона, одлучује решењем. На поступак одлучивања о правима и обавезама из става 1. овог члана примењују се одредбе закона којим се уређује општи управни поступак. Решење из става 1. овог члана је коначно и против њега се може покренути управни спор.
Чланом 139. ст. 9. Закона о електронским комуникацијама прописано је да се крајњи корисник коме је одбијен приговор и који пред другим надлежним телом није покренуо поступак вансудског решавања спора, може обратити Регулатору у року од 60 дана од дана достављања одговора пружалац услуге из става 1. овог члана на приговор, односно у року од 60 дана од дана истека рока у којем је пружалац услуге из става 1. овог члана био дужан да се изјасни о приговору. Приговор крајњег корисника садржи име и презиме, адресу крајњег корисника, кориснички број и податке о оствареном саобраћају, као и друге податке који су неопходни за решавање приговора.
Чланом 140. Закона о електронским комуникацијама прописано је да у случају из члана 139. став 9. овог закона, Регулатор започиње поступак вансудског решавања спора између крајњег корисника и пружаоца јавно доступне електронске комуникационе услуге (ст. 1). Уколико спор не може бити решен споразумно, Регулатор доноси одлуку којом решава спор, у складу са чланом 24. овог закона (ст. 2). Регулатор доноси одлуку из става 2. овог члана на основу достављених докумената, прикупљених података и изјава страна у спору, по правилу без спровођења усмене расправе (ст. 3). Регулатор доноси одлуку из става 2. овог члана у најкраћем могућем року, а најкасније у року од 90 дана од дана покретања поступка вансудског решавања спора (ст. 4). Изузетно од става 4. овог члана, у оправданим случајевима када је предмет спора сложен, рок од 90 дана се може продужити за највише још 90 дана, о чему Регулатор без одлагања обавештава стране у спору (ст. 5). Регулатор ближе прописује поступак вансудског решавања спора (ст. 6).
Правилником о поступку вансудског решавања спора пред Регулаторним телом за електронске комуникације и поштанске услуге
 ближе се прописује поступак вансудског решавања спора у коме Регулаторно тело за електронске комуникације и поштанске услуге решава спор између крајњег корисника и пружаоца јавно доступне електронске комуникационе услуге.
Законом о општем управном поступку
 прописано је да је управни поступак скуп правила која државни органи и организације, органи и организације покрајинске аутономије и органи и организације јединица локалне самоуправе, установе, јавна предузећа, посебни органи преко којих се остварује регулаторна функција и правна и физичка лица којима су поверена јавна овлашћења примењују када поступају у управним стварима (члан 1). Управна ствар, у смислу овог закона, јесте појединачна ситуација у којој орган, непосредно примењујући законе, друге прописе и опште акте, правно или фактички утиче на положај странке тако што доноси управне акте, доноси гарантне акте, закључује управне уговоре, предузима управне радње и пружа јавне услуге. Управна ствар је и свака друга ситуација која је законом одређена као управна ствар (члан 2).
Законом о општем управном поступку прописано је да органи у управним стварима поступају на основу закона, других прописа и општих аката (чл. 5. ст. 1.). Орган је дужан да омогући странци да што лакше заштити и оствари своја права и правне интересе, али не на штету права и правних интереса трећих лица, нити јавног интереса (ст. 7.). Орган је дужан да странкама омогући да успешно и целовито остваре и заштите права и правне интересе (чл. 9. ст. 1) . Поступак се води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања (чл. 9. ст. 2). Орган је дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (чл. 9. ст. 3).
Чл. 91. ст.1. Закона о општем управном поступку прописано је да је поступак покренут захтевом странке кад орган прими захтев странке.
***

Имајући у виду релевантне правне прописе, наводе притужбе и изјашњења Регулаторног тела за електронске комуникације и поштанске услуге у испитном поступку, Заштитник грађана је утврдио да је притужилац 06. 09. 2025. године поднео Регулатору, преко интернет шалтера, приговор (захтев за вансудско решавање спора), о којем није донета одлука у законом прописаним роковима.
Захтев за изјашњење у поступку вансудског решавања спора, упућен је пружаоцу услуге актом Регулатора од 05. 11. 2025. године, скоро два месеца након што је притужилац поднео захтев. Након тога, у прописаном року Регулатор није донео одлуку, нити је обавестио стране у спору о продужетку рока у складу са Законом о електронским комуникацијама. Радње које је Регулатор даље предузимао у поступку, нису предузимане ажурно (поједине радње Регулатор је предузимао, тек по пријему захтева Заштитника грађана за изјашњење), што је довело до тога да одлука није донета ни у додатном року од 90 дана за који рок се доношење одлуке може највише продужити у складу са чланом 140. Закона о електронским комуникацијама. Иако су рокови за поступање прекорачени у знатној мери, према наводима Регулатора ни чињенично стање није потпуно утврђено, што је супротно сврси самог поступка вансудског решавања спора, који би требало да буде брз и ефикасан. Према наводима Регулатора из изјашњења дел. бр. …/25-5 од 18. 06. 2026. године због недостатка материјалних доказа нису се стекли услови за мериторно одлучивање у овој управној ствари. Регулатор је истакао да ће наставити да води поступак вансудског решавања конкретног спора док се не стекну услови да се донесе мериторна одлука. Неспорно је да је орган је дужан да правилно, истинито и потпуно утврди све чињенице и околности које су од значаја за законито и правилно поступање у управној ствари. Међутим, ово начело није супротстављено начелу делотворности и економичности поступка. Поступак се води без одуговлачења и уз што мање трошкова по странку и другог учесника у поступку, али тако да се изведу сви докази потребни за правилно и потпуно утврђивање чињеничног стања.
При вршењу поверених послова имаоци јавних овлашћења имају иста права и дужности као органи државне управе. Позитивни прописи и начела добре управе захтевају од органа управе да законито и у прописаним роковима поступају по поднетим захтевима грађана, да у оквиру своје надлежности одлуче о њима правилном применом прописа, без одуговлачења, али тако да се правилно и потпуно утврде све чињенице од значаја за доношење законитог и правилног решења. Уколико због сложености поступка или других разлога одлуку није могуће донети у законом предвиђеном року, орган јавне власти ће о томе обавестити грађанина и предузети све што је у његовој моћи да се одлука донесе што пре.
Стандард добре управе не дозвољава нечињење и пасивност, већ тражи активан, ангажован став према обављању послова из свог делокруга и законито вршење тих послова ради остваривања циља због кога су органу дата јавна овлашћења. Незаконито и неефикасно спровођење управног поступка је акт лоше управе који за последицу има стварање правне несигурности, отежавање правног положаја грађана и кршење њихових права.

Принципи добре управе налажу да органи јавне власти увек делују у оквиру и на основу Устава, закона и других прописа и примењују правила и поступке прописане важећим прописима. Органи јавне власти обавезни су да свој рад организују на начин који обезбеђује законито и ефикасно вршење овлашћења. Оптерећеност послом, великим бројем предмета као и други организациони проблеми, могу бити разлози који доприносе умањењу ефикасности поступања, али не и разлози којима се правда свако даље одлагање поступања. Непоштовање законских рокова у одлучивању ствара правну несигурност, а код грађана оправдану сумњу у благовремен, ефикасан и непристрасан рад органа управе и његових запослених.
Имајући у виду све наведено, Заштитник грађана је могао да констатује да је Регулаторно тело за електронске комуникације и поштанске услуге повредило принципе добре управе и начела управног поступка, јер поступак по захтеву притужиоца није окончан у законом прописаном року. У том смислу неопходно је да Регулатор, без одлагаља, предузме све мере и активности у циљу обезбеђивања благовременог одлучивања у управним стварима, уз поштовање законом прописаних рокова.
Имајући у виду утврђене пропусте, Заштитник грађана сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада и спречавања сличних пропуста у будућности, упућује Регулаторном телу за електронске комуникације и поштанске услуге следеће препоруке:

I  Потребно је да Регулаторно тело за електронске комуникације и поштанске услуге, без одлагања, предузме све неопходне мере из своје надлежности у циљу окончања поступка по захтеву притужиоца од 06. 09. 2025. године и доношења одлуке у складу са законом.

II  Регулаторно тело за електронске комуникације и поштанске услуге ће се старати да се у свом будућем раду увек руководи начелима делотворности и економичности поступка, поштујући прописане рокове.
Сходно чл. 37. ст. 5. Закона о Заштитнику грађана, Регулаторно тело за електронске комуникације и поштанске услуге ће обавестити Заштитника грађана о поступању по препорукама у року од 30 дана од дана пријема овог извештаја о случају, уз достављање релевантне документације на основу које се са сигурношћу може утврдити да је по препоруци Заштитника грађана поступљено.
                                                                                       ЗАШТИТНИК ГРАЂАНА

                                                                                           мр Зоран Пашалић                                                

Доставити:

- Регулаторном телу за електронске комуникације и поштанске услуге,

- притужиоцу.
� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� Акт Заштитника грађана дел. бр. 8767 од 16. 03. 2026. године


� Акт Заштитника грађана дел. бр. 19462 од 28. 05. 2026. године


� „Сл. гласник РС“, бр. 35/2023


� Регулаторно телo за електронске комуникације и поштанске услуге


� „Службени гласник РС“, бр. 58/24


� „Сл. гласник РС“, бр. 18/2016, 95/2018 - аутентично тумачење и 2/2023 - одлука УС

